Pta-reservoirs loop leeg, waterbeperkings ingestelArgieffoto (Foto: EME, Pixabay) Die Tshwane-metro het Dinsdag ook waterbeperkings ingestel, terwyl reservoirs in die suide van die stad leeggeloop het. Die metro het Dinsdag aangekondig twee reservoirs, wat water verskaf aan Rooihuiskraal en The Reeds in Centurion, het leeggeloop. Die rede vir die watertekort word toegeskryf aan hoë verbruik, teenoor minder water wat deur Rand Water verskaf word. Rand Water verskaf die meeste van die stad se water en het reeds waterbeperkings ingestel nadat die departement van waterwese en sanitasie op 12 Augustus 2016 in die Staatskoerant aangekondig het waterbeperkings van 15% moet in die geïntegreerde Vaalrivierstelsel-gebied ingestel word weens onvoldoende reënval in die opvanggebied en lae damvlakke. Die metro het ŉ beroep op inwoners gedoen om water spaarsamig te gebruik sodat die reservoirs kan vol loop. Watertenkers is na sleutelpunte in die gebiede geneem totdat die waterverskaffing herstel. Die metro het intussen Dinsdag bekend gemaak waterbeperkings word onmiddellik ingestel. In Gauteng het die stad Johannesburg, die Mogale City-munispaliteit aan die Wesrand en die Ekurhuleni-munisipaliteit aan die Oosrand reeds waterbeperkings ingestel. “Die waterbeperkings word ingestel om water te bespaar en ŉ toename in die vraag daarna te bestuur te midde ŉ watertekort weens die droogte, hittegolwe en seisoenale verandering,” het die metro in ŉ verklaring gesê. Die beperkings, in terme van die stad se waterverskaffingsregulasies, behels onder meer dat tuine nie tussen 06:00 en 18:00 met munisipale water deur ŉ tuinslang of sproeier natgelei mag word nie. Voertuie mag ook nie met ŉ tuinslang gewas word nie en swembaddens mag nie gevul word nie. “Ons doen ŉ beroep op al ons verbruikers om ons by te staan in ons pogings om waterverbruik te verminder. As verbruikers nie ag slaan op Rand Water en die departement van waterwese en sanitasie se versoek nie, kan die situasie vererger en inwoners vir langer tye sonder water wees.” Die metro het gesê as die situasie nie verbeter nie, sal die stad gedwing word om strenger maatreëls toe te pas, deur tariewe te verhoog en polisiëring en beurtwater toe te pas.